चिदंबरम का नया ठिकाना तिहाड़ की जेल नं. 7, हल्के नाश्ते के साथ की दिन की शुरुआत - DAKSHIN BHARAT RASHTRAMATचिदंबरम का नया ठिकाना तिहाड़ की जेल नं. 7, हल्के नाश्ते के साथ की दिन की शुरुआत - DAKSHIN BHARAT RASHTRAMAT
Home बड़ी खबरें चिदंबरम का नया ठिकाना तिहाड़ की जेल नं. 7, हल्के नाश्ते के...
चिदंबरम का नया ठिकाना तिहाड़ की जेल नं. 7, हल्के नाश्ते के साथ की दिन की शुरुआत
नई दिल्ली/भाषा। पूर्व वित्त मंत्री पी. चिदंबरम का नया ठिकाना एशिया की सबसे बड़ी जेल के तौर पर पहचान रखने वाली तिहाड़ जेल है, जहां उन्होंने बृहस्पतिवार को पहली रात काटी और शुक्रवार को अपने दिन की शुरुआत हल्के नाश्ते के साथ की।
आईएनएक्स मीडिया भ्रष्टाचार मामले में एक अदालत ने उन्हें दो सप्ताह की न्यायिक हिरासत में भेजा है। जेल के अधिकारियों ने बताया कि कांग्रेस नेता को बृहस्पतिवार शाम को जेल में लाया गया ओर उन्हें अलग कोठरी और वेस्टर्न शौचालय के अलावा कोई विशेष सुविधाएं नहीं मिलेंगी। ये सुविधाएं उन्हें उनके अनुरोध पर अदालत ने दी हैं।
अदालत ने उन्हें जेल में अपने साथ चश्मा, दवाएं ले जाने की अनुमति दी और निर्देश दिया कि उन्हें तिहाड़ जेल में अलग कोठरी में रखा जाए क्योंकि उन्हें जेड श्रेणी की सुरक्षा मिली हुई है। अन्य कैदियों की तरह वे जेल के पुस्तकालय में जा सकते हैं और निश्चित अवधि के लिए टेलीविजन देख सकते हैं।
सूत्रों ने बताया कि चिदंबरम ने आज हल्का नाश्ता किया। गत रात को उन्होंने जेल के मेन्यू के अनुसार रोटियां, दाल, सब्जी और चावल खाए। पूर्व केंद्रीय गृह मंत्री चिदंबरम को राउज एवेन्यू में एक विशेष सीबीआई अदालत से बृहस्पतिवार को नीले रंग की पुलिस बस में जेल में लाया गया। यह अजीब इत्तेफाक है कि उन्हें जेल नंबर 7 में बंद किया गया है जहां उनका बेटा आईएनएक्स मीडिया मामले में ही पिछले साल 12 दिनों तक रहा था।
अधिकारियों ने बताया कि जेल को पहले ही तैयार कर दिया गया था क्योंकि जेल अधिकारियों को आभास था कि कांग्रेस के वरिष्ठ नेता के खिलाफ चल रहे अदालती मामलों के मद्देनजर उन्हें यहां लाया जा सकता है। जेल नंबर 7 में दरअसल वे कैदी रहते हैं जो प्रवर्तन निदेशालय (ईडी) के मामलों का सामना करते हैं।
Previous article‘आप’ को अलविदा कहेंगी अलका लांबा
Next articleअयोध्या मामले के सीधे प्रसारण या रिकॉर्डिंग संबंधी याचिका सीजेआई के समक्ष सूचीबद्ध की जाए